
ACORD 143/2007, DE 30 DE MAIG, DEL PLE DEL CONSELL DE L’AUDIOVISUAL DE CATALUNYA

Expedient núm. 11/2007-S GRAMA RÀDIO (Ajuntament de Sant Coloma de Gramenet) Tancament període d’informació prèvia
1. L’Àrea de continguts d’aquest Consell va realitzar un informe arran d’una anàlisi de la programació de Grama Ràdio, nom identificador del prestador de serveis de radiodifusió sonora per ones terrestres amb modulació de freqüència de l’Ajuntament de Santa Coloma de Gramenet, durant el mes de febrer de 2007, amb l’objecte de detectar si realitzava desconnexions amb l’emissora privada Ràdio Tele-Taxi FM. Aquest informe es va realitzar en virtut del que disposen l’article 3 de la Llei de l’Estat 11/1991, de 8 d’abril, d’organització i control de les emissores municipals de radiodifusió sonora, i el Decret 263/1990, de 23 d’octubre, de regulació del procés de concessió per a la gestió indirecta per part de les corporacions locals del servei de radiodifusió sonora en ones mètriques amb modulació de freqüència.
L’informe determinava que «l’anàlisi realitzada a la mostra de programació de l’emissora Grama Ràdio (107.4) i de Ràdio Tele-Taxi (Barcelona 97.7) conclou el següent:

· Els informatius horaris emesos el 7 de febrer entre les 10 i les 20 hores coincideixen a les dues emissores i inclouen el distintiu “Notícies a Grama Ràdio. Grup Tele-Taxi”.
· La resta de la programació és diferent a totes dues emissores».
2. Com a conseqüència d’aquets fets, i de conformitat amb el que disposa l’article 34 de l’Estatut orgànic i de funcionament del Consell de l’Audiovisual de Catalunya,  aprovat per l’Acord 3/2001, de 28 de febrer, el Ple del Consell de l’Audiovisual de Catalunya, en la sessió del 2 de maig de 2007, va adoptar l’Acord 123/2007, mitjançant el qual s’obria un període d’informació prèvia a fi de donar audiència al prestador de serveis GRAMA RÀDIO, per tal que en el termini màxim de cinc dies hàbils formulés les al·legacions oportunes. 

3. El 15 de maig de 2007 va tenir entrada en aquest Consell un escrit que signava el senyor Pascual Vela i Lascuevas, com a gerent de Grametes, SA, en el qual s’al·legava fonamentalment que «els butlletins informatius de “Grama Ràdio” es realitzen per la nostra emissora des de fa quatre anys. Aquests són realitzats des del seu inici per professionals d’aquesta emissora, si bé des de fa uns tres mesos “Ràdio  Teletaxi” es connecta als nostres butlletins de les 10, 12, 13, 14, 15, 16, 17, 18, 19 i 20 hores, com abans feia als de Catalunya Ràdio”. És a dir, és l’emissora privada la que desconnecta per emetre els nostres butlletins informatius i no a l’inrevés». A banda d’això, el 29 de maig de 2007 ha tingut entrada en aquest Consell un escrit que signa el mateix senyor Pascual Vela i Lascuevas, mitjançant el qual amplia el de 15 de maig passat en el sentit de manifestar que «per tal de no crear confusió modificarem la cunya dels informatius, i per tant on diu “Grama Ràdio Grup TeleTaxi” es dirà “Grama Ràdio”».  

4. Del contingut d’ambdós escrits que presenta l’interessat es dedueix d’una banda que GRAMA RÀDIO, nom comercial del prestador de serveis de radiodifusió de l’Ajuntament de Santa Coloma de Gramenet no fa desconnexions amb Ràdio Tele Taxi, sinó que és aquesta última la que es connecta amb els butlletins que realitzen els professionals de “Grama Ràdio”; i d’altra banda  que, per tal d’evitar les confusions que es poguessin ocasionar, es modificarà la cunya que s’insereix a l’inici dels butlletins informatius de tal forma que només contindrà l’indicatiu “Grama Ràdio”. Per tant, l’actuació d’aquest prestador de serveis de ràdio és ajustada a dret, per la qual cosa es considera procedent tancar el període d’informació prèvia i arxivar l’expedient.
DE CONFORMITAT amb el que disposa l’apartat g de l’article 10 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, 28 de febrer;

El Ple del Consell de l'Audiovisual de Catalunya, ha adoptat els següents,

ACORDS

1. Estimar les al·legacions que va presentar el senyor Pascual Vela i Lascueva, com a gerent de Grametres, SA, de conformitat amb el que es desprèn del punt quart del present acord.
2. Tancar, de conformitat amb el que disposa l’apartat segon de l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, el període d’informació prèvia incoat a GRAMA RÀDIO, nom comercial del prestador de serveis de ràdio de l’Ajuntament de Santa Coloma de Gramenet.

3. Arxivar l’expedient de GRAMA RÀDIO, nom comercial del prestador de serveis de ràdio de l’Ajuntament de Santa Coloma de Gramenet.

4. Notificar aquest aquests Acords a l’interessat.

Barcelona, 30 de maig de 2007
Josep M. Carbonell i Abelló                          Dolors Comas d’Argemir i Cendra

President                                                       Consellera secretària

